02014D0057(01) — ET — 31.12.2020 — 003.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B EUROOPA KESKPANGA OTSUS (EL) 2015/298, 15. detsember 2014, Euroopa Keskpanga tulu vahepealse jaotamise kohta (EKP/2014/57) (uuesti sõnastatud) (ELT L 053 25.2.2015, lk 24)

Muudetud:









▼B

EUROOPA KESKPANGA OTSUS (EL) 2015/298,

15. detsember 2014,

Euroopa Keskpanga tulu vahepealse jaotamise kohta (EKP/2014/57)

(uuesti sõnastatud)







Artikkel 1

Mõisted

Käesolevas otsuses kasutatakse järgmisi mõisteid:

a) „RKP” (NCB) — keskpank liikmesriigis, mille rahaühik on euro;

b) „ringluses olevate euro pangatähtede eurosüsteemisisesed saldod” — nõuded ja kohustused RKP ja EKP vahel ning RKP ja teise RKP vahel, mis tulenevad otsuse EKP/2010/29 artikli 4 kohaldamisest;

c) „EKP tulu ringluses olevatelt euro pangatähtedelt” — EKP-le seoses tema osaga ringluses olevates euro pangatähtedes ja seoses tema eurosüsteemisiseste nõuetega RKPde vastu kogunev tulu, mis tuleneb otsuse EKP/2010/23 artikli 2 kohaldamisest;

▼M3

d) „väärtpaberitest tekkiv EKP tulu” — netotulu, mis tekib, kui EKP ostab: i) väärtpabereid väärtpaberituruprogrammi alusel kooskõlas otsusega EKP/2010/5, ( 1 ) ii) pandikirju pandikirjade kolmanda ostukava alusel kooskõlas Euroopa Keskpanga otsusega (EL) 2020/187 (EKP/2020/8), ( 2 ) iii) varaga tagatud väärtpabereid varaga tagatud väärtpaberite ostukava alusel kooskõlas otsusega EKP/2014/45, ja iv) vara avaliku sektori varade järelturult ostmise kava raames kooskõlas Euroopa Keskpanga otsusega (EL) 2020/188 (EKP/2020/9), ( 3 ) ja v) vara pandeemia majandusmõjude ohjeldamise erakorralise ja ajutise varaostukava alusel kooskõlas Euroopa Keskpanga otsusega (EL) 2020/440 (EKP/2020/17) ( 4 ).

▼B

Artikkel 2

EKP tulu ringluses olevatelt euro pangatähtedelt ja väärtpaberitest tekkiva EKP tulu vahepealne jaotamine

1. EKP tulu ringluses olevatelt pangatähtedelt ja väärtpaberitest tekkiv EKP tulu kuulub RKPdele samal majandusaastal, mil see koguneb, ja see tuleb RKPdele jaotada proportsionaalselt nende sissemakstud osaga märgitud EKP kapitalis.

2. Kui EKP nõukogu ei otsusta teisiti, jaotab EKP RKPdele ringluses olevatelt euro pangatähtedelt kogunenud tulu ja väärtpaberitest tekkiva EKP tulu iga majandusaasta eest sellele järgneva aasta jaanuari viimasel tööpäeval.

3. Kooskõlas EKP nõukogu otsusega ja EKPSi põhikirja alusel võib EKP tulu summat ringluses olevatelt euro pangatähtedelt vähendada seoses kuludega, mida EKP on kandnud seoses euro pangatähtede emiteerimise ja töötlemisega.

Artikkel 3

Erand artiklist 2

▼M2

Erandina artiklist 2 otsustab EKP nõukogu enne majandusaasta lõppu, kas selles artiklis osutatud tulu tuleks tervikuna või osaliselt mitte jaotada, kui tuleb tagada, et jaotatud tulu kogusumma ei ületa EKP selle aasta netotulu. EKP nõukogu teeb selle otsuse, kui ta eeldab juhatuse poolt koostatud põhjendatud prognoosi alusel, et EKP lõpetab aasta kahjumiga või et aasta puhaskasum on väiksem kui eeldatav tulu artikli 2 alusel. EKP nõukogu võib otsustada enne majandusaasta lõppu, et EKP tulu ringluses olevatelt euro pangatähtedelt vastavalt artiklile 2 eraldatakse osaliselt või tervikuna finantsriskide katmiseks.

▼B

Artikkel 4

Jõustumine ja kehtetuks tunnistamine

1. Käesolev otsus jõustub 31. detsembril 2014.

2. Otsus EKP/2010/24 tunnistatakse kehtetuks alates 31. detsembrist 2014.

3. Viiteid otsusele EKP/2010/24 käsitletakse viidetena käesolevale otsusele.